Joeri III van Moskou (Russies: Юрий Данилович; 1281 – 21 November 1325) was van 1303–1325 prins van Moskou en van 1317 af grootprins van Wladimir. Joeri was die oudste seun van Daniil, die eerste prins van Moskou. Sy eerste groot taak was om Pereslawl-Zalesski te verdedig teen Andrei III van Gorodets. Ná Andrei se dood die volgende jaar was Joeri in ’n stryd gewikkel met Michail van Twer vir die amp van grootprins van Wladimir. Terwyl Twer se leër Pereslawl en Moskou self beset het, het Michail na die Goue Horde gegaan waar die Mongoolse khan hom aangestel het as die Russiese grootprins. In 1314 het Joeri ’n militêre verbond met Nowgorod gesluit teen Michail. In 1315 is Joeri na die Goue Horde, waar hy ná twee jaar ’n verbond met khan Oezbeg gesluit het en met sy suster getroud is. Oezbeg het hom gesteun in sy stryd teen Michail en hom aangestel as grootprins van Wladimir. Michail het hom egter verslaan en sy vrou, die khan se suster, gevange geneem. Joeri het na Nowgorod gevlug.